ΓΡΑΠΤΗ ΕΡΩΤΗΣΗ P-0569/97 υποβολή: Luciano Vecchi (PSE) προς την Επιτροπή (19 Φεβρουαρίου 1997)

Θέμα: Τεχνικές δυσχέρειες στην εφαρμογή της κοινοτικής ρύθμισης για την πρόληψη της σπογγώδους εγκεφαλοπάθειας

Στην απάντηση προς τη γραπτή ερώτηση Ε-3394/96 ((ΕΕ C 186, 18.6.1997, 83. )) που υπέβαλα τους τελευταίους μήνες και στην οποία η Επιτροπή απάντησε στις 21 Ιανουαρίου 1997, η ίδια η Επιτροπή επιβεβαίωσε, αν και με επιφυλάξεις, ότι δεν υπάρχουν τεχνικά εμπόδια για την εφαρμογή της απόφασης της Επιτροπής της 18ης Ιουλίου 1996 (96/449/ΕΚ) ((ΕΕ L 184 της 24.7.1996, σελ. 43. )) περί εγκρίσεως εναλλακτικών συστημάτων θερμικής επεξεργασίας για την επεξεργασία ζωϊκών αποβλήτων με σκοπό την αδρανοποίηση των παθογόνων παραγόντων της σπογγώδους εγκεφαλοπάθειας.

Εντούτοις, οι εταιρείες του τομέα επιβεβαιώνουν ομόφωνα ότι μέχρι στιγμής καμία επιχείρηση δεν έχει δοκιμάσει επιτυχώς ούτε έχει θέσει σε λειτουργία εγκαταστάσεις θερμικής επεξεργασίας υπό πίεση, κατάλληλες για εγκαταστάσεις συνεχούς λειτουργίας σε επιχειρήσεις μέσης ή υψηλής παραγωγής.

Μπορεί συνεπώς να επισημάνει η Επιτροπή:

1. ποια είναι η πραγματική κατάσταση όσον αφορά την εφαρμοσιμότητα των μέτρων που προβλέπονται στην προαναφερθείσα απόφαση (θερμική επεξεργασία στους 133 βαθμούς Κελσίου, υπό πίεση 3 ατμοσφαιρών και για χρονικό διάστημα 20 λεπτών);

2. ποιες εταιρείες είναι σε θέση σήμερα να παράσχουν τέτοιες εγκαταστάσεις που να λειτουργούν αποτελεσματικά και να μην περιορίζονται στη δοκιμή προτύπων;

3. τι συμπληρωματικά μέτρα προτίθεται να λάβει προκειμένου να τεθούν σε εφαρμογή οι κανόνες που περιέχονται στην ανωτέρω απόφαση;

4. τι είδους ενισχύσεις μπορούν να χορηγηθούν στις εταιρείες που προτίθενται να πραγματοποιήσουν τις απαραίτητες δαπανηρές επενδύσεις προκειμένου να προσαρμοστούν στις απαιτήσεις της απόφασης;

Απάντηση του κ. Fischler εξ ονόματος της Επιτροπής (8 Απριλίου 1997)

1. Πολλά κράτη μέλη εργάζονται ήδη σύμφωνα με τις απαιτήσεις της επεξεργασίας που θεσπίστηκαν με την απόφαση της Επιτροπής 96/449/ΕΚ. Άλλα κράτη μέλη θα πρέπει να μπορέσουν να συμμορφωθούν μέχρι την 1η Απριλίου 1997, αλλά ορισμένα ανέφεραν ότι δεν θα μπορέσουν να τηρήσουν την προθεσμία αυτή.

2. Υπάρχουν διάφορες εμπορικές επιχειρήσεις που μπορούν να προμηθεύσουν πλήρη λειτουργικό εξοπλισμό για την επεξεργασία ζωϊκών αποβλήτων θηλαστικών σύμφωνα με τις απαιτήσεις της απόφασης.

3. Η Επιτροπή παρακολουθεί προσεκτικά την εφαρμογή της απόφασης 96/449/ΕΚ σε όλα τα κράτη μέλη.

4. Οι επενδύσεις που προβλέπονται στο θέμα αυτό δεν αφορούν πρωτότυπα ή πιλοτικά σχέδια. Θα πρέπει να αφορούν τουλάχιστον την πρώτη βιομηχανική εφαρμογή.

Οι παραγωγικές αυτές επενδύσεις εντάσσονται στον τομέα της μεταποίησης και εμπορίας γεωργικών προϊόντων. Κατά συνέπεια, έχει εφαρμογή ο κανονισμός (ΕΟΚ) αριθ. 866/90 του Συμβουλίου της 29ης Μαρτίου 1990, σχετικά με την βελτίωση των όρων μεταποίησης και εμπορίας γεωργικών προϊόντων ((ΕΕ L 91 της 6.4.1990 )). Η τεχνολογική καινοτομία και οι επενδύσεις σχετικά με τους υγειονομικούς κανόνες αποτελούν, μεταξύ άλλων, τις προτεραιότητες του εν λόγω κανονισμού.

Η ενίσχυση του ευρωπαϊκού γεωργικού ταμείου προσανατολισμού και εγγυήσεων - τομέας προσανατολισμού, μπορεί να ανέλθει στο 50% των συνολικών επιλέξιμων δαπανών στις περιοχές που καλύπτονται από τον στόχο αριθ. 1 και σε 30% στις άλλες περιοχές. Η συμμετοχή του κράτους μέλους πρέπει να ανέρχεται στο 5% τουλάχιστον των δαπανών για κάθε τύπο περιοχής. Τέλος, ο δικαιούχος πρέπει να συμμετάσχει κατά 25% τουλάχιστον στις συνολικές επιλέξιμες δαπάνες στις ζώνες του στόχου αριθ. 1 και κατά 45% στις άλλες ζώνες.